პრაბოვო სუბიანტო

პრაბოვო სუბიანტო (დ. 17 ოქტომბერი, 1951) — ინდონეზიელი პოლიტიკოსი, ბიზნესმენი და გადამდგარი გენერალი, რომელიც 2024 წლის 20 ოქტომბრიდან ინდონეზიის მერვე პრეზიდენტი გახდა. მანამდე 2019-2024 წლებში ჯოკო ვიდოდოს მთავრობაში თავდაცვის 26-ე მინისტრი იყო. პრაბოვო ინდონეზიის მესამე პრეზიდენტია სამხედრო წარსულით სუჰარტოსა და სუსილო ბამბანგ იუდჰოიონოს შემდეგ. იგი ცნობილია როგორც მემარჯვენე ნაციონალისტი. იგი პირველი პრეზიდენტია, რომელსაც მეუღლე არ ჰყავს, აგრეთვე იგი არის პრეზიდენტი ყველაზე ნაკლები შვილების რაოდენობით (ჰყავს ერთი შვილი).

პრაბოვო სუბიანტომ 1970 წელს დაამთავრა ინდონეზიის სამხედრო აკადემია და ძირითადად სპეციალურ ძალებში მსახურობდა მანამ, სანამ 1998 წელს სტრატეგიული რეზერვის სარდლობას სათავეში არ ჩაუდგა. იმავე წელს სამხედრო სამსახურიდან დაითხოვეს და შემდგომ შეუზღუდეს აშშ-ში შესვლა ადამიანის უფლებათა სავარაუდო დარღვევების გამო.

2008 წლის დასაწყისში, პრაბოვოს შიდა წრემ დააფუძნა პარტია გერინდრა. 2009 წლის საპრეზიდენტო არჩევნებში მან უშედეგოდ იბრძოლა ვიცე-პრეზიდენტობისთვის მეგავატი სუკარნოპუტრის გვერდით. მან გაასაჩივრა 2014 წლის საპრეზიდენტო არჩევნები, სადაც დამარცხდა იაკარტის გუბერნატორ ჯოკო ვიდოდოსთან. 2019 წელს მან კვლავ უშედეგოდ იბრძოლა საპრეზიდენტო პოსტისთვის ჯოკო ვიდოდოს წინააღმდეგ, სანდიაგა უნოს გვერდით, გერინდრა პარტიის, სამართლიანობის კეთილდღეობის პარტიის, ეროვნული მანდატის პარტიის, დემოკრატიული პარტიისა და ბერკარია პარტიის მხარდაჭერით. მან უარი განაცხადა შედეგების აღიარებაზე, რამაც გამოიწვია მისი მხარდამჭერების საპროტესტო აქციები, რომლებმაც ჯაკარტაში მსხვერპლით დასრულებული არეულობები გამოიწვია. თუმცა, დაძაბული შეჯიბრების შემდეგ, პრაბოვო სუბიანტო შეუერთდა ჯოკო ვიდოდოს მთავრობას და 2019-2024 წლებში თავდაცვის მინისტრის თანამდებობა ეკავა.

2021 წლის 10 ოქტომბერს, გერინდრამ პრაბოვო წარადგინა 2024 წლის ინდონეზიის საპრეზიდენტო არჩევნების კანდიდატად. 2022 წლის 12 აგვისტოს პრაბოვომ მიიღო გერინდრას წარდგენა. 2024 წლის 14 თებერვალს პრაბოვომ გამარჯვება გამოაცხადა, რაც წინასწარმა არაოფიციალურმა გამოკითხვებმა დაადასტურა, რომლებიც მას ხმების პირველივე რაუნდში გამარჯვებას უდასტურებდა. 20 მარტს, გენერალურმა საარჩევნო კომისიამ დაამტკიცა შედეგები და გამოაცხადა იგი ინდონეზიის არჩეულ პრეზიდენტად. საკონსტიტუციო სასამართლომ მისი სტატუსი 2024 წლის 22 აპრილს დაადასტურა. პრაბოვო ინდონეზიის მერვე პრეზიდენტის მოვალეობის შესრულებას 2024 წლის 20 ოქტომბერს შეუდგა.

პირადი ცხოვრება
პრაბოვო დაოჯახებული იყო ტიტიეკ სუჰარტოზე, ინდონეზიის ყოფილი პრეზიდენტის სუჰარტოს ქალიშვილზე, მაგრამ წყვილი მალევე გაშორდა სუჰარტოს დაცემის შემდეგ 1998 წელს. იმ პერიოდში პრაბოვო თვლიდა თავს სუჰარტოს შესაძლო მემკვიდრედ და რეჟიმის მტკიცე მხარდამჭერად დარჩა მის დაცემამდე.

პრაბოვო კატების მოყვარულია და ჰყავს კატა, სახელად ბობი კერტანეგარა. ბობი პრაბოვომ გზიდან შეიფარა შემთხვევითი შეხვედრის შემდეგ და ხშირად ჩნდებოდა იმ შეხვედრებზე, რომლებიც პრაბოვოს საცხოვრებელ რეზიდენციაში ტარდებოდა. კატის გარდა, მას ყავს 18 ცხენი მთის სახლში ჯონგოლის მთებში, ბოჯონგ-კონენგში, ბოგორის რაიონში და ხშირად იწვევს სტუმრებს ცხენებზე საჯირითოდ, განსაკუთრებით მაშინ, როდესაც ჯოკოვი და გიბრანი სტუმრობენ. ერთხელ მან თავისი ცხენი კამპანიის შეხვედრაზეც კი წაიყვანა.

პრაბოვო ჩვეულებრივ ატარებს ხაკისფერ ტანსაცმელს მრავალი ჯიბით. თავად აცხადებს, რომ ეს კოსტიუმი პრაქტიკული მიზეზების გამო მოსწონს. პრაბოვო მას ხშირად ატარებს მას შემდეგ, რაც 2009 წლის საპრეზიდენტო არჩევნებში მეგავატისთან ერთად იყო წარდგენილი.

2018 წლის ინტერვიუში პრაბოვომ განაცხადა, რომ იყო ისლამის მიმდევარი ნაციონალისტური შეხედულებებით და დაამატა, რომ მას არასაკმარისი ცოდნა აქვს ისლამზე.